Komisijos Reglamentas (EB) Nr. 1533/2000
2000 m. liepos 13 d.
iš dalies keičiantis Reglamentą (EB) Nr. 1485/96, nustatantį išsamias Tarybos direktyvos 92/109/EEB taikymo taisykles dėl pirkėjo deklaracijos apie konkretų tam tikrų medžiagų, naudojamų neteisėtai narkotinių ir psichotropinių medžiagų gamybai, panaudojimą pateikimo
(tekstas svarbus EEE)
EUROPOS BENDRIJŲ KOMISJA,
atsižvelgdama į Europos bendrijos steigimo sutartį,
atsižvelgdama į 1992 m. gruodžio 14 d. Tarybos direktyvą 92/109/EEB dėl tam tikrų medžiagų, naudojamų neteisėtai narkotinių ir psichotropinių medžiagų gamybai, gamybos ir pateikimo į rinką [1] su pakeitimais, padarytais Komisijos direktyva 93/46/EEB [2], ypač į jos 10 straipsnį,
kadangi:
(1) 1996 m. liepos 26 d. Komisijos reglamente (EB) Nr. 1485/96, nustatančiame išsamias Tarybos direktyvos 92/109/EEB taikymo taisykles dėl pirkėjo deklaracijos apie konkretų tam tikrų medžiagų, naudojamų neteisėtai narkotinių ir psichotropinių medžiagų gamybai, panaudojimą pateikimo [3] yra numatyti vienkartinių ir daugkartinių sandorių deklaracijų pavyzdžiai.
(2) Atsižvelgiant į sunkumus, su kurias susiduria ūkio subjektai naudodami nesuderintus pavyzdžius bei vartodami visas oficialias Bendrijos kalbas, ir siekiant, kad valstybės narės institucijos galėtų lengviau kontroliuoti deklaracijas, būtina visiems ūkio subjektams parengti vienodą pavyzdį.
(3) Nors daugelis kompetentingų institucijų išduoda ribotos galiojimo trukmės leidimus, ta trukmė reglamento priede pateiktame pavyzdyje nenurodoma, dėl to sąžiningai dirbanti įmonė 1 arba 2 kategorijos medžiagas gali tiekti įmonei, kurios leidimo galiojimas pasibaigęs. Dėl to nustatyto pavyzdžio deklaracijose būtina nurodyti galiojimo laiką.
(4) Šio reglamento nuostatos atitinka pagal 1990 m. gruodžio 13 d. Tarybos reglamento (EEB) Nr. 3677/90, nustatančio priemones, kurių reikia imtis siekiant užkirsti kelią panaudoti tam tikras medžiagas neteisėtai narkotinių ir psichotropinių medžiagų gamybai [4], su paskutiniais pakeitimais, padarytais 1992 m. gruodžio 21 d. Komisijos reglamentu (EEB) Nr. 3769/92 [5], 10 straipsnį įsteigto ir nurodyto Direktyvoje 92/109/EEB Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1485/96 iš dalies keičiamas taip:
1) 1 straipsnio antroji dalis pakeičiama taip:
"2. Deklaracija atitinka šio reglamento priedo 1 punkte pateiktą pavyzdį. Juridiniai asmenys deklaraciją pateikia ant firminio blanko.";
2) 2 straipsnio antroji dalis pakeičiama taip:
"2. Deklaracija atitinka šio reglamento priedo 2 punkte pateiktą pavyzdį. Juridiniai asmenys deklaraciją pateikia ant firminio blanko.";
3) priedas pakeičiamas šio reglamento priedu.
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. liepos 13 d.